天錄研匜歌
作者：沈遘
朝代：宋

paragraphs: 張君贈我古研滴，四脚爬沙角如戟。
肉翼絡髀老獸姿，世不能名眼未識。
我知此爲天祿兒，口銜一寸黄金匜。
蟾蜍嚼月兩吻坼，天鯨胸穴雙泉飛。
玉聲琮琤珠迸落，影射巖石光瀺灂。
未央書殿立髬髵，曾見揚雄老投閣。
子孫晚出中平間，渴烏翻車灑平洛。
宗資墓口卧露霜，頭角頓挫仍騰攫。
爾來拂拭傍几案，眉目睢盱苔蘚剝。
形模不入世俗用，疑付大手傳糟粕。
未能點綴清廟頌，開闢大易摛春秋。
就令□□□□□，末勢猶足爲遷彪。
物無貴賤繫所用，千金乞我直暗投。
圖書散落愈□下，晚歲惟有齏鹽謀。
學注蟲魚問老圃，無乃塌颯爲匜羞。